UREDBA KOMISIJE (EU) 2020/279

оd 27. veljače 2020.

o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe hemiceluloze iz soje (E 426)

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,

budući da:

(1) U Prilogu II. Uredbi (EZ) br. 1333/2008 utvrđen je popis prehrambenih aditiva odobrenih u Uniji za uporabu u hrani te uvjeti njihove uporabe.

(2) Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na inicijativu Komisije ili nakon podnošenja zahtjeva.

(3) Na temelju Priloga II. Uredbi (EZ) br. 1333/2008 hemiceluloza iz soje (E 426) trenutačno je odobrena za uporabu kao prehrambeni aditiv u širokom rasponu prehrambenih proizvoda na najvećim dopuštenim razinama od 1 500 do 30 000 mg/kg.

(4) Zahtjev za proširenje uporabe hemiceluloze iz soje (E 426) kao stabilizatora u aromatiziranim fermentiranim mliječnim proizvodima i aromatiziranim pićima podnesen je 16. kolovoza 2017. Zahtjev je potom stavljen na raspolaganje državama članicama u skladu s člankom 4. Uredbe (EZ) br. 1331/2008.

(5) Kada se hemiceluloza iz soje (E 426) upotrebljava kao stabilizator u aromatiziranim fermentiranim mliječnim proizvodima i aromatiziranim pićima ona sprječava aglomeraciju i taloženje bjelančevina te odvajanje faza u kiselim uvjetima.

(6) U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Europske agencije za sigurnost hrane (dalje u tekstu „Agencija”) da bi ažurirala popis prehrambenih aditiva Unije iz Priloga II. Uredbi (EZ) br. 1333/2008 ako postoji mogućnost da se takvim ažuriranjem utječe na zdravlje ljudi.

(7) Europska agencija za sigurnost hrane („Agencija”) objavila je 14. ožujka 2017. znanstveno mišljenje o ponovnoj ocjeni sigurnosti hemiceluloze iz soje (E 426) kao prehrambenog aditiva (3). Agencija je zaključila da sigurnosni rizik od postojeće upotrebe hemiceluloze iz soje (E 426) kao prehrambenog aditiva nije vjerojatan i da nema potrebe za brojčanim definiranjem prihvatljivog dnevnog unosa (PDU). Takav se zaključak daje za tvari vrlo niskog sigurnosnog rizika i samo ako postoje pouzdane informacije o izloženosti i toksičnosti te niska vjerojatnost pojave štetnih učinaka na zdravlje ljudi u dozama koje ne uzrokuju nutritivnu neravnotežu kod životinja (4).

(8) U dijelu C Priloga II. Uredbi (EZ) br. 1333/2008 definirane su sve skupine aditiva. Općenito, u skupini I. dijela C popisani su prehrambeni aditivi, osim bojila i sladila, za koje nema potrebe za brojčanim definiranjem prihvatljivog dnevnog unosa i koji su odobreni za uporabu u mnogim vrstama hrane u skladu s načelom quantum satis kako je definirano u članku 3. stavku 2. točki (h) te uredbe.

(9) Rezultat procjene sigurnosti hemiceluloze iz soje (E 426) omogućuje njezino uvrštavanje u skupinu I. dijela C Priloga II. Uredbi (EZ) br. 1333/2008. Budući da je u skladu s dijelom E Priloga II. Uredbi (EZ) br. 1333/2008 uporaba aditiva iz skupine I. već dopuštena u aromatiziranim fermentiranim mliječnim proizvodima i aromatiziranim pićima, uključivanje hemiceluloze iz soje (E 426) u skupinu I. omogućilo bi traženo proširenje uporabe. Usto bi uključivanjem hemiceluloze iz soje (E 426) u skupinu I. postojeći unosi za hemicelulozu iz soje(E 426) u dijelu E Priloga II. Uredbi (EZ) br. 1333/2008 postali suvišni jer je uporaba aditiva skupine I. dopuštena u svim predmetnim kategorijama hrane te bi ih stoga trebalo izbrisati. Slično tome, trebalo bi izbrisati postojeće upućivanje na najveću dopuštenu razinu hemiceluloze iz soje (E 426) u uvodnom dijelu za kategoriju hrane 17. (Dodaci prehrani kako su definirani u Direktivi 2002/46/EZ Europskog parlamenta i Vijeća (5)) u dijelu E Priloga II. Uredbi (EZ) br. 1333/2008 jer se hemiceluloza iz soje (E 426) u skupini I. treba odobriti u skladu s načelom quantum satis.

(10) Prilog II. Uredbi (EZ) br. 1333/2008 trebalo bi stoga na odgovarajući način izmijeniti.

(11) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog II. Uredbi (EZ) br. 1333/2008 mijenjaju se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 27. veljače 2020. Za Komisiju Predsjednica Ursula VON DER LEYEN

(1) SL L 354, 31.12.2008., str. 16.

(2) Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).

(3) EFSA Journal 2017.; 15(3):4721.

(4) EFSA Journal 2014.; 12(6):3697, Statement on a conceptual framework for the risk assessment of certain food additives re-evaluated under Commission Regulation (EU) No 257/2010 (Izjava o konceptualnom okviru za procjenu rizika određenih prehrambenih aditiva koji su ponovno ocijenjeni na temelju Uredbe Komisije (EU) br. 257/2010).

(5) Direktiva 2002/46/EZ Europskog parlamenta i Vijeća od 10. lipnja 2002. o usklađivanju zakona država članica u odnosu na dodatke prehrani (SL L 183, 12.7.2002., str. 51.).